SK Úradný vestník Európskej únie C 187/13

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2018/C 187/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„MAHÓN-MENORCA“

EÚ č.: PDO-ES-0083-AM02 – 15.6.2017

CHOP ( X ) CHZO ( )

1. Skupina žiadateľov a oprávnený záujem

Consejo Regulador de la Denominación de Origen Protegida „Mahón-Menorca“ (Regulačná rada pre chránené označenie pôvodu „Mahón-Menorca“). Ctra. Des Grau, km. 0,5 07700 – Mahón (Menorka) Baleáry ŠPANIELSKO Tel. +34 971362295 E-mail: quesomahon@infotelecom.es

Orgán, ktorý zastupuje výrobcov a spracovateľov v záležitostiach týkajúcich sa ochrany, záruky a podpory chráneného označenia pôvodu.

2. Členský štát alebo tretia krajina

Španielsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☐ Spôsob výroby — ☐ Súvislosť — ☒ Označovanie — ☐ Iné (uveďte)

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Zmena:

Oddiel B špecifikácie výrobku s názvom Opis výrobku sa mení takto:

— Hmotnostné rozmedzie sa mení z od 1 kg do 4 kg na od 0,6 kg do 4 kg.

Zmenila sa hmotnosť syrov, na ktoré sa vzťahuje špecifikácia: horná hranica hmotnosti sa zachovala na 4 kg, no znížila sa dolná hranica z 1 kg na 0,6 kg.

Pôvodné znenie: „Hmotnosť: od 1 kg do 4 kg.“

Súčasné znenie: „Hmotnosť: od 0,6 kg do 4 kg.“

Odôvodnenie:

Dôvodom zmeny hmotnosti výrobku je rastúci dopyt významného sektora trhu po menších syroch v posledných rokoch.

Syry s hmotnosťou od 0,6 kg do 1 kg musia spĺňať všetky ďalšie charakteristické vlastnosti stanovené v špecifikácii pre CHOP „Mahón-Menorca“.

S cieľom zistiť, či sa nezmenili organoleptické vlastnosti (vôňa, textúra a chuť) preto Katedra chémie Univerzity Baleárskych ostrovov uskutočnila štúdiu vzoriek syrov, ktoré vážili viac ako 0,6 kg a menej ako 1 kg, a vyrobili ich podniky oprávnené používať registrovaný názov CHOP „Mahón-Menorca“ v súlade so špecifikáciou, pričom sa kontrolovali použité suroviny, výrobné podmienky a zrenie.

Na jednej strane bolo cieľom štúdie analyzovať, či syry s hmotnosťou do 1 kg vyrobené podnikmi oprávnenými používať registrovaný názov CHOP „Mahón-Menorca“ v súlade so špecifikáciou majú iné organoleptické vlastnosti než syry, na ktoré sa vzťahuje CHOP, a na strane druhej bolo cieľom štúdie analyzovať stupeň zrenia syrov na základe priemerného obsahu vlhkosti syra, rozloženia vlhkosti (profilu vlhkosti) a textúry. Hodnotenie prebiehalo v čase požadovanom na dosiahnutie rovnakého stupňa zrenia v syroch vážiacich menej ako 1 kg, ako aj v syroch, na ktoré sa vzťahuje CHOP „Mahón-Menorca“.

V štúdii sa dospelo k záveru, že syry s hmotnosťou od 0,6 kg do 1 kg mali rovnaké organoleptické vlastnosti ako syry, na ktoré sa vzťahuje CHOP. Takisto sa zistilo, že stupeň zrenia syrov s hmotnosťou od 0,6 kg do 1 kg, ako aj ich priemerný obsah vlhkosti, sa podobá stupňu zrenia a priemernému obsahu vody v syroch, na ktoré sa vzťahuje CHOP „Mahón-Menorca“.

Potvrdilo sa teda, že zníženie minimálnej hmotnosti syrov na 0,6 kg neovplyvní súlad s charakteristickými vlastnosťami stanovenými v špecifikácii.

5.2. Zmena:

Oddiel H špecifikácie výrobku s názvom Označovanie sa mení takto:

— zmena loga CHOP „Mahón-Menorca“ a druhu označovania.

Pôvodné znenie: Syry určené na konzumáciu musia byť označené očíslovanou zadnou etiketou vydanou regulačnou radou. Boli stanovené dva rôzne druhy zadnej etikety: pre syry „Mahón“ a „Mahón artesano“.

Súčasné znenie: Označenie syrov určených na konzumáciu musí zahŕňať logo CHOP a kontrolné číslo:

Odôvodnenie:

Logo chráneného označenia pôvodu sa aktualizovalo s cieľom uľahčiť identifikáciu výrobku. Navrhol sa jasnejší dizajn, vďaka ktorému spotrebitelia výrobok ľahšie rozpoznajú.

Na druhej strane možnosť umiestniť logo na prednú etiketu výrobku nahradila požiadavku regulačnej rady umiestniť logo na zadnú etiketu.

JEDNOTNÝ DOKUMENT

„MAHÓN-MENORCA“

EÚ č.: PDO-ES-0083-AM02 – 15.6.2017

CHOP ( X ) CHZO ( )

1. Názov:

„MAHÓN-MENORCA“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

Lisovaný syr vyrobený z plnotučného mlieka frízskeho plemena kráv, plemena Mahonesa/Menorquina a/alebo plemena Bruna Alpina s možným prídavkom mlieka z ovčieho plemena Menorquina v pomere najviac 5:100.

CHOP sa vzťahuje na dva druhy syra: „Mahón-Menorca Artesano“ sa vyrába v remeselných syrárňach s použitím surového mlieka, zatiaľ čo „Mahón-Menorca“ sa vyrába v priemyselných syrárňach s použitím mlieka, ktoré bolo určitým spôsobom spracované a/alebo konzervované.

Pre oba druhy sa stanovili dve označenia: „semicurado“ (polozrelý) v prípade, že zrel menej ako 150 dní, a „curado“ (zrelý) v prípade, že zrel dlhšie ako 150 dní, pričom treba pripomenúť, že minimálny čas zrenia syra „Mahón-Menorca Artesano“ je 60 dní.

Po vyzretí má syr tieto priemerné vlastnosti:

Tvar: kváder so štvorcovou základňou a zaoblenými hranami a rohmi;

výška: od 5 cm do 9 cm;

hmotnosť: od 0,6 kg do 4 kg.

Syr má pevnú, mastnú kôru žltej až žltohnedej farby, na vrchnej strane remeselných syrov so stopami po záhyboch syrárskej plachty, tzv. fogasser.

Syrová hmota je pevná, neporuší sa ani pri prerezaní a má slonovinovožltú farbu.

Chuť sa vyznačuje jemnou kyslou príchuťou, jemnými mliečnymi tónmi a prevažujúcou štipľavosťou v zrelých syroch, ktorá sa dlhším časom zrenia zintenzívňuje. V syre sa vyskytujú viac-menej okrúhle diery, ktoré sú v malých počtoch rozmiestnené nerovnomerne, sú rôzne veľké, no nie väčšie ako hrášok.

Obsah tuku v sušine je najmenej 38 %, celková sušina predstavuje najmenej 50 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Hospodárske zvieratá sú kŕmené podľa tradičných postupov na najlepších pastvinách v oblasti.

Prirodzené trávne porasty sa zvyčajne nachádzajú na miestach niekdajšej poľnohospodárskej činnosti a na miestach, kde poľnohospodárstvo nahradil chov hospodárskych zvierat. Sú to bezprostredne vytvorené formácie hustej vysokej trávy, v ktorých prevažujú trávy a strukoviny s vysokou nutričnou hodnotou.

Hlavnými druhmi pestovaného krmiva sú sekernica vencová, jačmeň, ovos, kukurica, ďatelina a mätonoh.

Hospodárske zvieratá sa zvyčajne pasú na pastvinách od novembra do mája. Na jar (od apríla do mája) sa nadbytočné krmivo mení na siláž alebo suší na seno, aby bola zabezpečená dostatočná výživa hospodárskych zvierat počas mesiacov so slabou pastvou. Krmivo sa dopĺňa koncentrátmi a vedľajšími produktmi.

Rozdiely v množstve a najmä nerovnomerné rozloženie úhrnu zrážok počas roka spolu so silou vetra, tzv. tramontány, zapríčiňujú, že je ťažké pre každú poľnohospodársku sezónu zaručiť, aby sa všetko spotrebované krmivo pestovalo na ostrove. V každom prípade, 70 % použitého krmiva na výživu hospodárskych zvierat sa pestuje na ostrove Menorka.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba mlieka a výroba a zrenie syra sa musia uskutočniť v zemepisnej oblasti zahŕňajúcej celý ostrov Menorka.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách musí byť uvedené: Queso „Mahón-Menorca“ (syr „Mahón-Manorca“).

Označenie syrov určených na konzumáciu musí zahŕňať logo CHOP a kontrolné číslo:

4. Stručné vymedzenie zemepisnej oblasti

Ostrov Menorka je jedinou oblasťou, v ktorej sa musí vyrábať mlieko a vyrábať a nechať zrieť syr. Ostrov sa nachádza 18 námorných míľ od ostrova Malorka a 130 námorných míľ od Barcelony s týmito súradnicami: 39°48′ až 40°05′ s. z. š. a 3°47′ až 4°20′ v. z. d..

5. Súvislosť so zemepisnou oblasťou

5.1. Špecifickosť zemepisnej oblasti

Vzhľadom na pôdne a klimatické podmienky, najmä vplyv vetra, bol chov hospodárskych zvierat na ostrove Menorka odjakživa dôležitejší ako poľnohospodárstvo.

Ostrov Menorka má rozlohu približne 689 km2 a je rozdelený na dve samostatné oblasti: oblasť „Tramontána“ na severe, ktorá má strmší reliéf, a oblasť „Migjorn“ na juhu, ktorá má hladší a homogénnejší reliéf, hoci s hlbšími roklinami. Najvyšší bod ostrova je vrch Monte Toro (358 m).

Podnebie je mierne a teploty v lete neprevyšujú 34 °C a v zime neklesajú pod 5 °C. Priemerná teplota je 23 °C v lete a 10 °C v zime.

Priemerný ročný úhrn zrážok je o niečo viac ako 600 mm. Ak k nemu zarátame ešte bohatú rosu spôsobenú relatívne vysokou vlhkosťou vďaka blízkosti mora, takéto klimatické podmienky na ostrove zabezpečujú dostatok pastvy na výkrm 20 000 kusov dobytka, z ktorých je približne 15 000 dojníc.

Pastviny sú spásané od novembra do mája. Na jar (od apríla do mája) sa nadbytočné krmivo mení na siláž alebo suší na seno, aby bola zabezpečená dostatočná výživa hospodárskych zvierat počas mesiacov so slabou pastvou.

Rastlinstvo pozostáva zo sekernice vencovej, mätonoha, pýru, jačmeňa, ovsa a ďateliny.

Vidiecke nehnuteľnosti sú rozdelené na „llocs“, teda poľnohospodárske podniky zvyčajne riadené jednou rodinou, ktorá žije na poľnohospodárskej usadlosti, obhospodaruje pôdu a chová hospodárske zvieratá podľa tradičných postupov.

Charakteristický obraz krajiny na Menorke pretrvávajúci väčšinu roka je kombinácia rôznych odtieňov zelenej v závislosti od plodín, pastvín a zalesnených oblastí, ktoré rozdeľuje hustá sieť kamenných múrov, ktoré súvisia so špecializáciou obyvateľov ostrova na chov hospodárskych zvierat a sú výsledkom plytkých pôd a početných skalnatých výbežkov. Odhaduje sa, že na ostrove sa nachádza približne 15 000 km kamenných múrov, ktoré vytvárajú múrmi obohnané priestranstvá, tzv. „tanques“, a uľahčujú rozdeľovanie pastvy a znižovanie počtu pracovníkov potrebných na chov hospodárskych zvierat.

5.2. Špecifickosť výrobku

Syr „Mahón-Menorca“ má tvar kvádra so štvorcovou základňou a zaoblenými hranami a rohmi. Kôra môže byť žltá až žltohnedá. Chuť sa vyznačuje jemnou kyslou príchuťou, jemnými mliečnymi tónmi a prevažujúcou štipľavosťou v zrelých syroch, ktorá sa dlhším časom zrenia zintenzívňuje.

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (pre CHOP)

Fyzické prostredie ovplyvňuje najmä stredozemské podnebie, s priemerným ročným úhrnom zrážok o niečo viac ako 600 mm. Ak k nemu zarátame ešte bohatú rosu spôsobenú relatívne vysokou vlhkosťou vďaka blízkosti mora, takéto klimatické podmienky umožňujú produkciu vysokokvalitného krmiva ako hlavnej zložky potravy pre zvieratá, vďaka čomu má mlieko získané zo zvierat a následne aj syr iné fyzikálno-chemické a organoleptické vlastnosti typické pre tento druh syra.

Osobitný tvar syra je výsledkom tradičnej metódy vkladania syroviny do foriem, pri ktorej sa syrovina zabalí do bavlnenej syrárskej plachty v tvare štvorca, tzv. fogasser, a zavesí sa za štyri rohy.

Ďalším osobitným postupom pri výrobe syra „Mahón-Menorca Artesano“ je úprava povrchu kôry syra počas zrenia natieraním hovädzieho tuku, olivového oleja alebo zmesi olivového oleja a papriky na túto kôru. Tento proces, ktorý sa počas zrenia niekoľkokrát opakuje, zabraňuje náhlemu vysúšaniu kôry syra, vďaka čomu má charakteristickú farbu a vonkajší vzhľad.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.caib.es/sites/qualitatagroalimentaria/es/formatge_mahon-menorca-46241.

(1) Ú. v. EÚ L 343, 14.12.2012, s. 1.